Verżjoni Vidjo: Santa Makrina "Iżda int, meta titlob, idħol fil-kamra tiegħek ta' ġewwa, agħlaq il-bieb warajk, u itlob lil Missierek li hu fil-moħbi; u Missierek, li jara dak li hu fil-moħbi, iroddlok hu." – Ġesù f'Mattew 6:6. SANTA MAKRINA Verġni 330 – 379 Tagħrif: Kienet minn familja tassew qaddisa minn Ċesarea fil-Kappadoċja. Missierha kien San Bażilju x-Xiħ, ommha Santa Emelja, ħutha t-tliet isqfijiet qaddisin San Bażilju ta' Ċesarea ( ara San Bażilju ), San Girgor ta' Nissa u San Pietru ta' Sebaste ( ara San Pietru ta' Sebaste ). Imwielda madwar is-sena 330, kienet tgħarrset, imma meta miet l-għarus li kellha ddeċidiet li tikkonsagra ħajjitha lil Alla fil-verġinità. U wara l-mewt ta' missierha, irtirat ma' ommha f'Ponto, fejn flimkien ma' komunità ta' reliġjużi għexu fit-talb, il-meditazzjoni u l-penitenza. Makrina saret il-badessa ta' dawn s-sorijiet, naturalment ta' Ordni Brażiljana. Kienet magħrufa bħala mara qaddisa u kull fejn kienet tkun kienet ta' eżempju għal dawk ta' madwarha. Ħuha, Girgor ta' Nissa, kiteb dwar il-ħajja ta' qdusija ta' oħtu Makrina, fit-tul. Huwa jgħid li hija rrifjutat l-edukazzjoni klassika u minflok għażlet li tiddedika ruħha għall-istudju tal-Iskrittura u l-kitbiet Sagri. Hija mietet fis-sena 379, fil-propjetà tal-familja, f'Ponto, li hi kienet bidlet f'monasteru, bil-għajnuna ta' ħuha ż-żgħir, Pietru. Hemm Santa Makrina oħra, in-nanna ta' Santa Makrina Verġni, u naturalment ukoll ta' ħutha, li kienet li ħeġġet lil San Bażilju u lil ħuh San Girgor ta' Nissa bl-imħabba lejn ir-reliġjon u lejn il-Knisja. Din mietet fl-14 ta' Jannar tas-sena 340. Ħsieb : Minkejja li Santa Makrina għenet lill-membri tal-familja tagħha kemm b'mod prattiku, kif ukoll b'pariri spiritwali, mill-istorja ta' ħajjitha nafu kemm kienet tfittex is-solitudni biex tkun tista' tkabbar il-komunikazzjoni tagħha ma' Alla. Imma din is-solitudni biex wieħed ikun jista' jitlob għadha moda f'dinja fejn it-teknoloġija donnha trid iżżommna l-ħin kollu f'kuntatt bejnietna l-bnedmin? Imma x'valur għandu s-skiet tas-solitudni? Papa Franġisku spjega dan dwar is-skiet fl-Udjenza tal-Erbgħa 10 ta' Jannar, 2018: "Is-skiet mhux il-vojt mill-kliem, imma qiegħed hemm biex niddisponu ruħna ħalli nisimgħu ilħna oħra: dak tal-qalb tagħna u, fuq kollox, il-leħen tal-Ispirtu s-Santu. Fil-Liturġija, in-natura tas-skiet imqaddes tiddipendi mill-mument li fih iseħħ. Jgħid għall-ġabra; eżempju wara l-qari mill-Iskrittura, isejħilna biex nimmeditaw fil-qosor dak li smajna u anki jgħin fit-talb ġewwieni ta' tifħir u ta' supplika." Is-skiet (li ġġib magħha s-solitudni), jgħinna nidħlu fina nfusna u naħsbu għaliex qegħdin hawn. Għalhekk mela hu importanti li nisimgħu lill-qalb tagħna biex imbagħad niftħuha għall-Mulej. Forsi għaddejjin minn jiem ta' taħbit, ta' ferħ, ta' wġigħ, u nixtiequ ngħidu b'dan lill-Mulej, nitolbu l-għajnuna tiegħu; nitolbuh ikun qrib tagħna; għandna familjari u ħbieb morda jew għaddejjin minn provi iebsin; nixtiequ nafdaw lill-Mulej ix-xorti tal-Knisja u tad-dinja. Mingħajr dan is-skiet, nirriskjaw li nittraskuraw il-ġabra tar-ruħ." Jekk verament irridu nikkomunikaw ma' Alla fit-talb, huwa importanti li nkunu attenti għas-skiet li fih tgħammar il-Preżenza, bħala spazju meħtieġ ta' smigħ u fejn wieħed jixtarr il-Kelma, u kundizzjoni għal ħarsa ta' fidi li tagħraf il-preżenza ta' Alla fl-istorja personali, f'dik tal-aħwa li l-Mulej jagħtina fil-ġrajjiet tad-dinja ta' żmienna. Is-skiet ifisser li nitbattlu minna nfusna biex nagħmlu wisa' ħalli nilqgħu fina; fl-istorbju ta' ġo fina ma nistgħu nilqgħu lil ħadd u xejn. Ħajjitna kollha kemm hi kontemplattiva trid iż-"żmien u l-ħila li żżomm is-silenzju biex tisma' lil Alla u l-karba tal-bniedem. Mela ħa jiskot l-ilsien tal-laħam u jitkellem dak tal-Ispirtu, imqanqal mill-imħabba li kull waħda minna għandna għal Sidna. F'dan hu ta' eżempju għalina is-skiet ta' Marija Santissma, li setgħet tilqa' fiha l-Kelma għax kienet mara tas-skiet: mhux skiet sterili, vojt; għall-kuntrarju, skiet mimli, għani. Dak tal-Omm Verġni hu wkoll skiet għani bl-imħabba, li lest jilqa' lill-ieħor u lill-oħrajn. U issa se ngħid xi ħaġa dwar il-mezzi ta' komunikazzjoni. Fis-soċjetà tagħna l-kultura diġitali qed tħalli effett kbir u deċiżiv fuq il-formazzjoni tal-ħsieb u fil-mod kif inġibu ruħna mad-dinja u, partikularment, man-nies. Din il-klima kulturali tħalli effett ukoll fuq dawk l-insara li qed jippruvaw jgħixu ħajja ta' talb. Bla dubju dawn il-mezzi jistgħu jkunu għodda siewja għall-formazzjoni u l-komunikazzjoni, imma ejjew nagħmlu dixxerniment prudenti biex dawn ma jispiċċawx ikunu okkażjoni ta' ħela ta' ħin jew ta' ħarba mill-ħajja mal-aħwa fil-komunità, lanqas ta' ħsara għas-sejħa tagħna nisranija, jew xkiel għall-ħajja tat-talb tagħna. Talba : O Mulej, Santa Makrina għażlet li din il-ħajja tgħixha f'għaqda kontinwa miegħek ħalli bit-talb u l-ħidma tagħha, hija tagħti l-frott kotran ta' ħajja mibnija fuq il-grazzja tiegħek; agħti lilna wkoll li nagħtu importanza kbira lill-ħajja tat-talb tagħna fis-solitudni miegħek biex inkunu nistgħu nikbru dejjem iżjed fil-virtù u b'hekk inkunu ta' għajnuna u ta' dawl veru għal ħutna l-bnedmin. Bi Kristu Sidna. Ammen. English Version: http://ww1.antiochian.org/node/19002 Alternative Reading: https://www.loyolapress.com/our-catholic-faith/saints/saints-stories-for-all-ages/saint-macrina?p=1 Wikipedia: https://en.wikipedia.org/wiki/Macrina_the_Younger Nota: It-Tagħrif dwar din il-qaddisa tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec2a7951', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
19 ta' Lulju: Santa Makrina